
PËR CERTIFIKIMIN E SPECIALISTËVE, PËR VLERËSIMIN E NDIKIMIT NË MJEDIS DHE AUDITIMIN MJEDISOR

Në mbështetje të nenit 100 të Kushtetutes dhe të pikës 3 të nenit 31 të ligjit nr.8934, datë 5.9.2002 “Për mbrojtjen e mjedisit”, me propozimin e Ministrit të Mjedisit, Këshilli i Ministrave

V E N D O S I:

1. Miratimin e kritereve, rregullave dhe procedurave për certifikimin e specialistëve për  vlerësimin e ndikimit në mjedis dhe auditimin mjedisor, si më poshtë vijon:
I. Aplikimi për t’u njohur si specialist
Ministri i Mjedisit miraton certifikimin e specialistit për vlerësimin e ndikimit në
mjedis dhe auditimin mjedisor.
Certifikimi i specialistit përfshin të drejtën për të hartuar raportin e vlerësimit të ndikimit në mjedis, angazhimin për të kryer auditimin mjedisor, hartimin e ekspertizave për probleme mjedisore, thirrjen si ekspert, për të vlerësuar një raport të vlerësimit të ndikimit në mjedis ose rezultatet e një auditimi.
Të drejtën e aplikimit për t’u certifikuar si specialistë për vlerësimin e ndikimit në mjedis dhe  auditimin mjedisor e kanë personat fizikë dhe juridikë, publikë dhe privatë, specialiteti dhe përvoja profesionale e të cilëve lidhet ngushtë me mbrojtjen e mjedisit, si institutet kërkimore-shkencore, laboratorët, katedrat universitare, organizatat jofitimprurëse mjedisore dhe specialistët e fushave të ndryshme.
Punonjësit e administratës publike, funksioni dhe detyra e të cilëve krijon konflikt interesash, nuk mund të certifikohen si specialistë, në kuptim të këtij vendimi.
II.Dokumentacioni
Për të kërkuar certifikimin si specialist për vlerësimin e ndikimit në mjedis dhe auditimit mjedisor, aplikanti paraqet në Ministrinë e Mjedisit këto dokumente:
a) kërkesën për t’u certifikuar si specialist;
b) vendimin e gjykatës që e ka regjistruar si person fizik ose juridik; përshkrimin e angazhimeve dhe të rezultateve profesionale e kërkimore-shkencore, në fushën e mbrojtjes së mjedisit.
Shqyrtimi i kërkesës
a) Kërkesa dhe dokumentacioni shqyrtohen nga komisioni i shqyrtimit të kërkesave dhe miratohen nga Ministri i Mjedisit, brenda një muaji nga dita e dorëzimit.
Shqyrtimi i kërkesës mbështetet në kriteret e mëposhtme:
- kërkuesi duhet të ketë arsimin e lartë dhe të ketë jo më pak se 5 vjet përvojë pune;
- të ketë marrë pjesë në hartimin e një raporti të vlerësimit të ndikimit në mjedis, auditim mjedisor, në një ekspertizë ose vlerësimin e njërit prej tyre;
- të ketë marrë pjesë në projekte ose në studime për mjedisin.
c) Aplikanti pajiset me certifikatë, pas miratimit të kërkesës, ndërsa kur ajo refuzohet, aplikantit i argumentohet me shkrim refuzimi.
ç) Ndaj refuzimit, kërkuesi mund të ankohet në gjykatë, brenda një muaji nga data e njoftimit.
Regjistri kombëtar i specialistëve
a) Për evidentimin e specialistëve të certifikuar, në Ministrinë e Mjedisit krijohet regjistri kombëtar i specialistëve të certifikuar, sipas rregullave të miratuara nga Ministri i Mjedisit.
b) Regjistri është i disponueshëm për publikun, sipas rregullave të përcaktuara në rregulloren e administrimit.
c) Çdo fund viti, Ministria e Mjedisit, publikon të dhënat vjetore të regjistrit.
V. Heqja e certifikatës
a) Certifikata shpallet e pavlefshme, me urdhër të veçantë të Ministrit të Mjedisit, pas sugjerimit të komisionit të shqyrtimit të kërkesave, kur:
-  vërtetohet se specialisti ka mashtruar me të dhënat që ka paraqitur në dokumente;
- specialisti emërohet në administratën publike me detyrë që mbart konflikt interesash;
-  komisioni vërteton me prova se raportet e vlerësimit të ndikimit në mjedis ose ekspertiza e përgatitur nga specialisti kanë nivel të ulët dhe nuk respektojnë kërkesat ligjore dhe metodike, për hartimin e këtyre dokumenteve.
b) Urdhri që shpall të pavlefshme certifikatën botohet.
c) Ndaj urdhrit për shpalljen e pavlefshme të certifikatës, specialisti mund të ankohet në gjykatë brenda një muaji nga shpallja e tij.
Tarifa
a) Për shqyrtimin e kërkesës, aplikanti paguan tarifën e shërbimit në shumën 10 000 lekë.
b) Tarifa paguhet, kur dorëzohet kërkesa për shqyrtim dhe është e pakthyeshme edhe kur kërkesa nuk miratohet.
 2. Ngarkohet Ministria e Mjedisit për zbatimin të këtij vendimi.
Ky vendim hyn në fuqi pas botimit në Fletoren Zyrtare.

